CELEX: 32021R2245
Language: lt
Date: 2021-10-12 00:00:00
Title: Komisijos deleguotasis reglamentas (ES) 2021/2245 2021 m. spalio 12 d. kuriuo dėl vaisių ir daržovių sektoriaus gamintojų organizacijų parduodamos produkcijos vertės apskaičiavimo iš dalies keičiamas Deleguotasis reglamentas (ES) 2017/891

2021 12 17   
               
               
                  LT
               
               
                  Europos Sąjungos oficialusis leidinys
               
               
                  L 453/3
               
            
         KOMISIJOS DELEGUOTASIS REGLAMENTAS (ES) 2021/2245
         2021 m. spalio 12 d.
         kuriuo dėl vaisių ir daržovių sektoriaus gamintojų organizacijų parduodamos produkcijos vertės apskaičiavimo iš dalies keičiamas Deleguotasis reglamentas (ES) 2017/891
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 37 straipsnio c punkto i ir iv papunkčius,
         kadangi:
         
                     (1)
                  
                  
                     jau keletą metų gaivalinės nelaimės arba nepalankūs klimato reiškiniai padaro vis didesnę žalą Sąjungos vaisių ir daržovių produkcijai. Iš Tarybos reglamentu (EB) Nr. 2012/2002 (2) įsteigto Europos Sąjungos solidarumo fondo 2017 m. buvo suteikta konkreti parama Latvijai siekiant atlyginti dėl 2017 m. vasarą ir rudenį įvykusių didelių potvynių patirtą žalą. 2018 m. dėl smarkių liūčių ir potvynių kai kuriose Sąjungos dalyse (Estijoje, Latvijoje, Lietuvoje ir Suomijoje) Komisijos įgyvendinimo reglamentu (ES) 2018/108 (3) suteikta neatidėliotina priemonė – parama ūkininkams. 2021 m. pavasarį tam tikri kelių valstybių narių (ypač Ispanijos, Prancūzijos, Italijos) regionai ir tam tikri produktai (persikai, nektarinai, obuoliai ir kt.) nukentėjo nuo tam tikru laikotarpiu užklupusios stiprios šalnos. Dėl to buvo prarasta daugiau kaip 50 % produkcijos;
                  
               
                     (2)
                  
                  
                     atsižvelgiant į tai, kad gaivalinės nelaimės ir nepalankūs klimato reiškiniai pasireiškia vis dažniau, reikalingas ilgalaikis sprendimas dėl gamintojų organizacijų parduodamos produkcijos vertės apskaičiavimo siekiant ateityje sustiprinti jų atsparumą. Būtina iš dalies pakeisti Komisijos deleguotąjį reglamentą (ES) 2017/891 (4) numatant galimybę lanksčiai apskaičiuoti Sąjungos gamintojų organizacijų parduodamos produkcijos vertę, jei jos susiduria su gaivalinėmis nelaimėmis ir oro sąlygomis, dėl kurių produkcija tampa netinkama vartoti ir perdirbti;
                  
               
                     (3)
                  
                  
                     dideli parduodamos produkcijos vertės nuostoliai dėl gaivalinių nelaimių ir nepalankių klimato reiškinių turi reikšmingą poveikį Sąjungos pagalbos, kurią gamintojų organizacijos gauna vėlesniais metais, sumai, nes Sąjungos pagalbos suma apskaičiuojama kaip kiekvienos gamintojų organizacijos parduodamos produkcijos vertės procentinė dalis. Jei prarandama didelė derliaus dalis arba visas derlius, gamintojų organizacijos rizikuoja prarasti pripažinimą, nes vienas iš pripažinimo kriterijų yra tam tikra minimali nacionaliniu lygmeniu nustatyta parduodamos produkcijos vertė. Dėl to gamintojų organizacijos patirtų dvigubų ekonominių nuostolių, o tai galėtų pakenkti ilgalaikiam jų stabilumui;
                  
               
                     (4)
                  
                  
                     atsižvelgiant į tai, kad gaivalinės nelaimės ir nepalankūs klimato reiškiniai yra vis dažnesni ir dėl to patiriami gerokai didesni gamybos nuostoliai, Deleguotojo reglamento (ES) 2017/891 23 straipsnio 4 dalyje nustatyta apsaugos priemonė, pagal kurią laikoma, kad produkto parduodamos produkcijos vertė sudaro 65 % jo vertės per ankstesnį referencinį laikotarpį, yra nepakankama;
                  
               
                     (5)
                  
                  
                     dėl tos priežasties ir siekiant atsižvelgti į poreikį pasiekti gamintojų organizacijų, kurios patyrė didelių parduodamos produkcijos vertės nuostolių dėl gaivalinių nelaimių ir nepalankių klimato reiškinių, ekonominį ir finansinį stabilumą, parduodamos produkcijos vertės per tam tikrą referencinį laikotarpį apskaičiavimo riba turėtų būti padidinta. Atsižvelgiant į didelę žalą, kurią sukėlė pastarojo meto nepalankūs klimato reiškiniai, Deleguotojo reglamento (ES) 2017/891 23 straipsnio 4 dalyje nustatyta parduodamos produkcijos vertė gaivalinių nelaimių ir nepalankių klimato reiškinių atveju turėtų būti padidinta iki 85 %;
                  
               
                     (6)
                  
                  
                     be to, turėtų būti surastas sprendimas, kaip išvengti situacijų, kai gamintojų organizacijos, investuojančios į prevencines priemones ir vis dėlto patiriančios didelę žalą dėl gaivalinių nelaimių, nepalankių klimato reiškinių, augalų ligų ar kenkėjų antplūdžio, patiria ne tik parduodamos produkcijos vertės nuostolių, bet ir sumažinama joms skiriama Sąjungos finansinė parama. Todėl Deleguotojo reglamento (ES) 2017/891 23 straipsnio 4 dalyje nustatyta parduodamos produkcijos vertė turėtų būti padidinta iki 100 % gamintojų organizacijoms, kurios įrodo, kad taikė būtinas augalų ligų, kenkėjų antplūdžių, gaivalinių nelaimių ir nepalankių klimato reiškinių prevencijos priemones, pvz., laukuose įdiegė šildymo sistemas arba tinklus, taikė draudimo sistemas arba įsteigė savitarpio fondus;
                  
               
                     (7)
                  
                  
                     todėl Deleguotasis reglamentas (ES) 2017/891 turėtų būti atitinkamai iš dalies pakeistas;
                  
               
                     (8)
                  
                  
                     atsižvelgiant į tai, kad veiksmų programos įgyvendinamos kiekvienais kalendoriniais metais, ir į tai, kad parduodamos produkcijos vertė, nuo kurios priklauso didžiausios Sąjungos finansinės paramos suma, apskaičiuojama remiantis ankstesniais kalendoriniais metais, būtina, kad šis reglamentas įsigaliotų kuo greičiau – kitą dieną po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Deleguotojo reglamento (ES) 2017/891 23 straipsnio 4 dalies antra pastraipa pakeičiama taip:
            
               „Jei produkto vertė sumažėjo bent 35 % dėl gaivalinių nelaimių, oro sąlygų, augalų ligų arba kenkėjų antplūdžių, už kuriuos gamintojų grupė nėra atsakinga ir kurių ji nekontroliuoja, laikoma, kad tokio produkto parduodamos produkcijos vertė sudaro 85 % jo vertės per ankstesnį referencinį laikotarpį. Gamintojų organizacija atitinkamos valstybės narės kompetentingai institucijai įrodo, kad už tas priežastis ji neatsako ir jų nekontroliuoja. Jei gamintojų organizacija atitinkamos valstybės narės kompetentingai institucijai įrodo, kad ėmėsi būtinų atitinkamos gaivalinės nelaimės, oro sąlygų, augalų ligos ar kenkėjų antplūdžio prevencijos priemonių, laikoma, kad to produkto parduodamos produkcijos vertė sudaro 100 % jo vertės per ankstesnį referencinį laikotarpį.“
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. spalio 12 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2002 m. lapkričio 11 d. Tarybos reglamentas (EB) Nr. 2012/2002, įsteigiantis Europos Sąjungos solidarumo fondą (OL L 311, 2002 11 14, p. 3).
         
            (3)  2018 m. sausio 23 d. Komisijos įgyvendinimo reglamentas (ES) 2018/108 dėl neatidėliotinos priemonės – paramos nuo potvynių bei liūčių nukentėjusiems tam tikrų Lietuvos, Latvijos, Estijos ir Suomijos vietovių ūkininkams (OL L 19, 2018 1 24, p. 6).
         
            (4)  2017 m. kovo 13 d. Komisijos deleguotasis reglamentas (ES) 2017/891, kuriuo Europos Parlamento ir Tarybos reglamentas (ES) Nr. 1308/2013 papildomas nuostatomis dėl vaisių bei daržovių ir perdirbtų vaisių bei daržovių sektorių, Europos Parlamento ir Tarybos reglamentas (ES) Nr. 1306/2013 papildomas nuostatomis dėl tuose sektoriuose taikytinų nuobaudų ir iš dalies keičiamas Komisijos įgyvendinimo reglamentas (ES) Nr. 543/2011 (OL L 138, 2017 5 25, p. 4).